

	Станала рано зарана
	нашата Меца-мецана.
	Съчки в гората събрала,
	огън висок си наклала,
	та да направи чорбица
	Меца на свойте дечица.

	Сипала бобец и ето
	скоро запяло котлето.
	Литнала па`ра нагоре,
	Меца сама си говори:
	— Сложих солта и пипера,
	само къде да намеря
	стръкченце-две меродия,
	гозба да видите вие?
	Сетих се! Кума Лисана
	е домакиня прибрана,
	всички в гората я знаем,
	чакай да взема назаем!

	Меца, с пантофи обута,
	тръгнала тъй, за минута,
	бързо, додето е време,
	стрък меродийка да вземе.
	Нека играят децата,
	чудо ще стане чорбата!

	Бързала Меца, но спряла —
	сивото зайче видяла.
	— Жив ли си, здрав ли си, братко? —
	тя заприказвала сладко. —
	Хапваш ли честичко зеле?… —
	Час или два отлетели. —
	— Ех, че ме, Зайо,
	залиса, бързам, отивам при Лиса!

	Тръгнала Меца, но тука
	чула кълвачът да чука.
	— Слушай, другарю, от вчера
	мисля си да те намеря:
	чукаш от тъмно в гората,
	рано ми будиш децата!…
	Ето и ти ме залиса,
	бързам, отивам при Лиса!

	После решила да мине
	Меца край свои роднини.
	Първо се спряла при Ежко.
	— Чух, че настинал си тежко,
	имал си кашлица, хрема,
	чуй, аспирини да вземаш!
	Чай си свари от тинтява,
	топъл го пий — да те сгрява…
	Ух, че ме, Ежко, залиса,
	сбогом, отивам при Лиса!

	Спряла се Меца за малко
	и при кумеца си: — Жалко,
	пак ти съдрали кожуха!
	Приказки разни се чуха —
	уж си се вмъкнал в кошара,
	а те натупал овчаря…
	Ех, че ме, Вълчо, залиса,
	сбогом, отивам при Лиса!

	— Чук-чук! А в тази хралупа
	лешници кой ли си трупа?
	Ти ли си тук, Рунтавелке,
	ти ли си тук, хубавелке?
	Трупай, събирай — да има!
	Скоро ще дойде и зима…
	Ах, че ме, сестро, залиса,
	сбогом, отивам при Лиса!

	Тук-там Мецана поспряла —
	ей месечинка изгряла,
	светнали ясни звездици,
	млъкнали горските птици.

	— Бре, що ли става чорбата?
	Как ли са гладни децата?
	Може без стрък меродия,
	чакай назад да завия!

	Хукнала Меца веднага,
	хукнала Меца да бяга,
	в тъмното потна се връща,
	спира пред своята къща.

	Гледа — извряла чорбата,
	гладни заспали децата…
	Пустата Меца-мецана,
	стана за смях из Балкана!